Clive Derby-Lewis oorledeClive Derby-Lewis Gaye Derby-Lewis, Clive se vrou, het die nuus aan Maroela Media bevestig. Volgens Gaye is Clive verlede maand geopereer om vog van sy longe te verwyder. Hy is in 2014 met longkanker gediagnoseer. “Hy het sedertdien agteruitgegaan.” Derby-Lewis is verlede week weer in die hospitaal opgeneem toe hy gesukkel het om asem te haal. “Die dokters het vir my gesê hy gaan nie weer huis toe kom nie. Hy is vanmiddag om 12:30 in die Eugene Marais-hospitaal oorlede.” Derby-Lewis is in Junie verlede jaar op mediese parool vrygelaat nadat dokters bevind het hy is terminaal siek en het reeds fase 4-kanker. Die minister van justisie en korrektiewe dienste, Michael Masutha, het verskeie kere Derby-Lewis se aansoek om parool geweier. Derby-Lewis het toe ŉ dringende aansoek gebring dat die minister se besluit ter syde gestel moet word. Derby-Lewis het lewenslange tronkstraf uitgedien vir sy aandeel in die moord op die destydse SAKP-leier Chris Hani in April 1993. Derby-Lewis was in sy politieke loopbaan by die Nasionale Party betrokke en was ŉ stigterslid van die Konserwatiewe Party in 1982. Hy het in 1987 as ŉ parlementslid vir die party gedien. Ten tye van sy inhegtenisname was hy ŉ kandidaat in ŉ tussenverkiesing in Krugersdorp. Hy is in hegtenis geneem op aanklag dat hy Janusz Walus, ŉ Poolse immigrant, bygestaan het in die moord op Hani. Hy het die vuurwapen verskaf waarmee Hani in sy huis se oprit doodgeskiet is. Derby-Lewis is skuldig bevind aan sameswering tot moord en is die doodstraf opgelê. Sy vonnis is egter na lewenslange tronkstraf omgeskakel nadat Suid-Afrika die doodstraf afgeskaf het. Derby-Lewis is op 22 Januarie 1936 in Kaapstad gebore. Hy het in Kimberley grootgeword en het by die destydse Christians Brothers’ College studeer voor hy vir ŉ rekeningkundefirma en oliemaatskappy gewerk het. Hy was vir 19 jaar ŉ vrywilliger in die Burgermag en was die jongste persoon nóg om tot bevelvoerder van die regiment Witwatersrand Rifles bevorder te word. Hy het die John Chard-toekenning ontvang vir lang en voortreflike diens.